cometadata/datacite-titles-descriptions-related-identifiers huggingface dataset:
DOI: 10.14457/cu.the.2010.1644
title: ผลิตภัณฑ์นวัตกรรมชี้วัดประสิทธิภาพหลอดรังสียูวีฆ่าเชื้อโรค

description: วิทยานิพนธ์นี้มีวัตถุประสงค์เพื่อพัฒนาต้นแบบผลิตภัณฑ์ชี้วัดประสิทธิภาพหลอดรังสียูวีฆ่าเชื้อโรค และศึกษาความเป็นไปได้ทางการตลาดของผลิตภัณฑ์ โดยแบ่งออกเป็นสามขั้นตอน คือ 1) การวิจัยทางการตลาดก่อนการพัฒนาผลิตภัณฑ์ 2) การพัฒนาและสร้างต้นแบบผลิตภัณฑ์ และ 3) การวิจัยหลังการพัฒนาผลิตภัณฑ์ ในส่วนแรกคือการวิจัยทางการตลาดเป็นการศึกษาปัญหาและความต้องการของกลุ่มลูกค้าเป้าหมาย เพื่อนำมาสร้างแนวคิดผลิตภัณฑ์ต้นแบบ โดยการสัมภาษณ์แบบเจาะลึก กลุ่มผู้ใช้งานหลอดรังสียูวีฆ่าเชื้อโรคเพื่อฆ่าเชื้อโรคบนพื้นผิวของวัตถุจำนวน 8 คน จากการสัมภาษณ์พบว่าผู้ใช้งานโดยส่วนใหญ่ไม่ทราบถึงประสิทธิภาพของหลอดที่ใช้งานอยู่ และมีความสนใจซื้อผลิตภัณฑ์ซึ่งสามารถใช้งานง่ายและราคาไม่แพงเมื่อเปรียบเทียบกับค่าบริการจากบริษัทที่รับตรวจสอบ ในส่วนที่สอง ได้นำผลจากการสัมภาษณ์มาออกแบบและทำอินดิเคเตอร์ต้นแบบ โดยใช้สารในกลุ่มไดอะเซทีลีนชนิดที่เปลี่ยนสีแบบไม่เปลี่ยนกลับ หลังจากทำการทดลองหลายครั้ง พบว่า เทคนิคการจุ่มย้อมเป็นเทคนิคที่เหมาะสมสำหรับการนำสารไดอะเซทิลีนลงบนพื้นผิวกระดาษ และเมื่อนำตัวอย่างต้นแบบผลิตภัณฑ์ไปทดสอบกับหลอดรังสียูวีฆ่าเชื้อโรคในห้องปฎิบัติการและสถานที่ใช้งานจริง ผลการศึกษาพบว่า อินดิเคเตอร์สามารถเปลี่ยนสีได้หลายสี ตามความเข้มแสงของรังสียูวี C จากสีขาวเป็นสีน้ำเงิน ม่วง และแดง ที่สัมพันธ์กับปริมาณพลังงานรังสียูวีที่ได้รับในช่วง 0-1 J/cm2 ซึ่งสอดคล้องกับระดับพลังงานรังสียูวีที่ใช้ในการฆ่าเชื้อโรค ในส่วนที่สาม เป็นการวิจัยเชิงปริมาณในการสำรวจตลาดในกลุ่มผู้ใช้งานจำนวน 30 คน โดยใช้แบบสอบถามเพื่อทดสอบการยอมรับผลิตภัณฑ์ จากการศึกษาพบว่า มีระดับความคิดเห็นเกี่ยวกับการออกแบบผลิตภัณฑ์และการใช้งานสูง มีค่าคะแนนเฉลี่ย 4.20  .498 (คะแนนสูงสุดที่เป็นไปได้เท่ากับ 5.0) และพบว่าประมาณร้อยละ 77 ของผู้ตอบแบบสอมถามสนใจซื้อผลิตภัณฑ์ในราคา 150 บาท ต่อกล่อง ซึ่งมีอินดิเคเตอร์จำนวน 5 ชิ้น
DOI: 10.14457/cu.the.2010.1645
title: นวัตกรรมของการระบุแบบปลั๊กอินบนเว็บไซต์ด้วยพลวัตคีย์สโตรก

description: งานวิจัยนี้กล่าวถึงการใช้พลวัตคีย์สโตรกในการตรวจสอบความปลอดภัยบนคอมพิวเตอร์ซึ่งเป็นการใช้คุณลักษณะทางกายภาพ (Physical Characteristics) ในการแยกแยะบุคคลคนหนึ่งจากบุคคลอื่น ๆ โดยใช้ลักษณะของการพิมพ์บนแป้นพิมพ์ ซึ่งวัตถุประสงค์ของงานวิจัยนี้เพื่อนำเสนอต้นแบบโปรแกรมที่มีการใช้พลวัตคีย์สโตรกเพื่อระบุตัวบุคคลบนเว็บไซต์เมื่อมีการใช้หมายเลขที่อยู่ไอพีร่วมตรวจสอบ รวมทั้งศึกษาการยอมรับการใช้พลวัตคีย์สโตรกเพื่อระบุตัวบุคคลบนเว็บไซต์ โดยในส่วนของโปรแกรมพลวัตคีย์สโตรกจะวิเคราะห์การพิมพ์จากผลรวมคะแนนความเหมือนของไดกราฟ (Digraph) ที่ได้จากการพิมพ์เมื่อเปรียบเทียบกับข้อมูลไดกราฟจากโพรไฟล์ร่วมกับโครงข่ายแบบเบย์ (Bayesian Network) ในการวิเคราะห์ความสัมพันธ์ของพลวัตคีย์สโตรกและหมายเลขที่อยู่ไอพีเพื่อระบุตัวบุคคล สำหรับการศึกษาการยอมรับการใช้พลวัตคีย์สโตรกนั้นจะศึกษาด้วยการเก็บข้อมูลด้วยแบบสอบถามและการสัมภาษณ์แบบเจาะลึก ผลการวิจัยพบว่าในส่วนของการทดลองระบุตัวบุคคลด้วยพลวัตคีย์สโตรกจากคะแนนของไดกราฟมีความถูกต้องคิดเป็นร้อยละ 66.67 ซึ่งถ้านำหมายเลขที่อยู่ไอพีร่วมตรวจสอบสามารถที่จะเพิ่มความถูกต้องถึงร้อยละ 97 .00 ในส่วนของการศึกษาการยอมรับการใช้งานพลวัตคีย์สโตรกพบว่ามีความสนใจใช้พลวัตคีย์สโตรกบนเว็บไซต์ที่มีการติดตั้งคิดเป็นร้อยละ 76.67 ไม่แน่ใจในการใช้พลวัตคีย์สโตรกบนเว็บไซต์ที่มีการติดตั้งคิดเป็นร้อยละ 16.67 และไม่สนใจในการใช้พลวัตคีย์สโตรกบนเว็บไซต์ที่มีการติดตั้ง คิดเป็นร้อยละ 6.67 อย่างไรก็ตามเพื่อให้การนำพลวัตคีย์สโตรกมาใช้ในการระบุตัวบุคคลให้ได้ผลลัพธ์ที่ดีนั้น จำเป็นที่จะต้องมีวิธีการอื่นมาช่วยสนับสนุนในการวิเคราะห์เพื่อเพิ่มประสิทธิผลในการระบุ ตัวบุคคลจากงานวิจัยนี้แสดงให้เห็นแล้วว่าหมายเลขที่อยู่ไอพีเป็นแนวทางหนึ่งในการเพิ่มประสิทธิผลให้กับพลวัตคีย์สโตรก อีกทั้งยังเป็นแนวทางในการพัฒนาพลวัตคีย์สโตรกในอนาคตให้มีประสิทธิผลในการระบุตัวบุคคลมากขึ้น
DOI: 10.14457/cu.the.2010.1646
title: การศึกษาความเต็มใจที่จะจ่าย เพื่อการขนส่งนมโรงเรียนในจังหวัดราชบุรี

description: งานวิจัยฉบับนี้มีวัตถุประสงค์เพื่อศึกษาปัจจัยที่มีอิทธิผลต่อการเลือกผู้ให้บริการขนส่ง และทำการวิเคราะห์ความยินดีที่จะจ่ายค่าขนส่งเพิ่มขึ้น เพื่อแลกกับระดับของการบริการที่ดีขึ้น ผู้วิจัยได้สำรวจโรงเรียนที่เข้าร่วมโครงการอาหารเสริม (นม) ในเขตจังหวัดราชบุรี โดยใช้วิธี Structured Direct Interview เพื่อสอบถามความสำคัญ และความพึงพอใจ ผลจากการสำรวจแสดงให้เห็นว่า ปัจจัยที่โรงเรียนในโครงการอาหารเสริม (นม) นั้น ให้ความสำคัญได้แก่ ปัจจัยด้านคุณภาพ ด้านราคา และด้านการขนส่ง จากนั้นนำปัจจัยข้างต้น มาวิเคราะห์ด้วยวิธี Conjoint Analysis เพื่อศึกษาเกณฑ์การตัดสินใจเลือกผู้บริการขนส่งในแต่ละด้าน ผลการวิจัยเมื่อพิจารณาจากกลุ่มโรงเรียนที่มีอาจารย์ 1 ท่าน ต่อนักเรียน น้อยว่า 30 คน จะยินดีที่จะจ่ายเงินเพิ่มขึ้น 0.4 บาทต่อนม 200 cc เพื่อแลกกับการเพิ่มรอบการขนส่งมากกว่า 1 ครั้งต่อสัปดาห์ อย่างไรก็ตาม ความยินดีที่จะจ่ายลดลง 0.43 บาทต่อนม 200 cc เพื่อเลือกประเภทของนมเป็นนมพาสเจอร์ไรซ์ ในขณะที่ เมื่อพิจารณาจากกลุ่มโรงเรียนที่มีอาจารย์ 1 ท่าน ต่อนักเรียน มากกว่า 30 คน มีความยินดีที่จะจ่าย ลดลง สำหรับความถี่ ของรอบการขนส่ง โดย ลด 0.15 บาทต่อนม 200 cc ในทางกลับกัน กับมีความยินดีที่จะจ่ายเพิ่มมากขึ้น 0.06 บาทต่อนม 200 cc เพื่อแลกกับการเลือกประเภทของนมเป็นนม UHT
DOI: 10.14457/cu.the.2010.1647
title: ผลของสารสกัดมาตรฐานบัวบก อีซีเอ 233 ที่ให้ทางปากต่อแผลเปิดในหนูแรทที่ถูกเหนี่ยวนำให้เป็นเบาหวาน

description: การวิจัยนี้มีวัตถุประสงค์เพื่อศึกษาผลของสารสกัดมาตรฐานบัวบก อีซีเอ 233 (อีซีเอ 233) ที่ให้ทางปาก ต่อการหายของแผลเปิดในหนูแรทที่เป็นเบาหวาน โดยใช้หนูแรทพันธุ์ Wistar เพศผู้ น้ำหนัก 250-300 กรัม เหนี่ยวนำให้เป็นเบาหวานโดยใช้ streptozotocin (STZ) ในขนาด 50 มก/กก น้ำหนักตัว ฉีดเข้าทางหลอดเลือดดำที่หางหนูแรท ภายหลังจากเหนี่ยวนำให้เกิดภาวะเบาหวานเป็นเวลา 7 วันแล้ว ผ่าตัดสัตว์ทดลองเพื่อให้เกิดแผลเปิดบริเวณหลังขนาด 2.0x2.0 ซม แล้วให้อีซีเอ 233 ขนาด 5, 10, 30 และ 60 มก/กก น้ำหนักตัว/วัน โดนละลายอีซีเอ 233 ในน้ำกลั่นปริมาตร 100 มล และให้หนูดื่มสารละลายดังกล่าวภายในเวลา 8 ชม ประเมินผลของสารทดสอบในวันที่ 3, 7, 14 และ 21 หลังการเหนี่ยวนำให้เกิดแผลเปิด จากลักษณะภายนอกของแผล อัตราการหายของแผล วัดการไหลเวียนเลือดที่ผิวหนัง ปริมาณ collagen และปริมาณ malondialdehyde (MDA) รวมทั้งวิเคราะห์พยาธิจุลกายวิภาคศาสตร์ของแผล นอกจากนั้นยังวัดระดับน้ำตาลในกระแสเลือดของหนูเบาหวาน ในทุกวันที่ประเมินการหายของแผล ผลการวิจัยพบว่า อีซีเอ 233 ในขนาดต่างๆ ที่ให้ทางปากนั้น ไม่มีผลเร่งการหดตัวของแผลเปิดในหนูแรทที่เป็นเบาหวานอย่างชัดเจน โดยในวันที่ 21 ซึ่งเป็นวันสุดท้ายในการประเมินการหายของแผล พบว่าบริเวณบาดแผลของทุกกลุ่มการทดลองจะปรากฏผิวหนังขึ้นมาทดแทนจนเกือบสมบูรณ์ คงเหลือเพียงรอยแผลสี่เหลี่ยมขนาดเล็กๆแต่เมื่อวิเคราะห์ถึงพยาธิจุลกายวิภาคศาสตร์พบว่ากลุ่มที่ได้รับ อีซีเอ 233 ขนาดต่างๆ นั้นจะมีลักษณะโครงสร้างและองค์ประกอบของผิวหนังที่ถูกสร้างขึ้นมาทดแทนดีกว่าในกลุ่มควบคุม โดยในชั้น dermis จะพบขุมขนและ collagenous fibers เป็นจำนวนมาก ซึ่ง อีซีเอ 233 ขนาด 30 มก/กก น้ำหนักตัว จะช่วยให้ผิวหนังที่ถูกสร้างขึ้นใหม่นั้นมีโครงสร้างที่ดีกว่าผิวหนังในกลุ่มควบคุมและกลุ่มเบาหวานที่ไม่ถูกทำให้เกิดแผล เมื่อศึกษาผลของ อีซีเอ 233 ต่อปัจจัยต่างๆ ที่มีผลช่วยในการหายของแผล เช่น การไหลเวียนเลือดที่ผิวหนัง ปริมาณ collagen และปริมาณ MDA พบว่า อีซีเอ 233 สามารถลดปริมาณ MDA (วันที่ 3หลังจากผ่าตัดให้เกิดแผลเปิด) เพิ่มค่าเฉลี่ยร้อยละของปริมาณการไหลเวียนเลือดที่ผิวหนังและเพิ่มปริมาณ collagen ที่บริเวณแผล (วันที่ 14 หลังจากผ่าตัดให้เกิดแผลเปิด) ได้แตกต่างจากกลุ่มที่ไม่ได้รับอีซีเอ 233 อย่างมีนัยสำคัญทางสถิตินอกจากนั้นยังพบว่า อีซีเอ 233 ขนาด 5, 30 และ 60 มก/กก น้ำหนักตัว มีฤทธิ์ช่วยชะลอการเพิ่มขึ้นของระดับน้ำตาลในกระแสเลือดของหนูเบาหวานได้อีกด้วย โดยสรุปงานวิจัยนี้แสดงให้เห็นว่า อีซีเอ 233 ที่ให้ทางปากแก่หนูเบาหวานไม่ช่วยเร่งการหดตัวของแผลเปิด แต่ช่วยให้โครงสร้างของผิวหนังที่สร้างขึ้นใหม่นั้นมีความสมบูรณ์และมีความแข็งแรงมากขึ้น นอกจากนี้สารสกัดดังกล่าวยังมีผลชะลอการเพิ่มขึ้นของระดับน้ำตาลในกระแสเลือดในหนูเบาหวาน อีกด้วย
DOI: 10.14457/cu.the.2010.1648
title: รูปแบบความร่วมมือด้านการขนส่งระหว่างเจ้าของสินค้าโดยไม่ผ่านตัวกลา

description: การบริหารโซ่อุปทานระหว่างคู่ค้าให้มีประสิทธิภาพนั้นเกิดขึ้นได้ยากเนื่องจากทั้งสองฝ่ายมีวัตถุประสงค์ที่แตกต่างกัน เช่นกรณีบริษัทน้ำตาลซึ่งเน้นการลดต้นทุนการกระจายสินค้า ขณะที่บริษัทค้าปลีกขนาดใหญ่เน้นการบริหารสินค้าคงคลัง วัตถุประสงค์ที่ขัดแย้งกันนี้ทำให้เกิดปัญหาเช่น ไม่สามารถส่งมอบสินค้าในกรณีที่สั่งซื้อต่ำกว่าเกณฑ์ และไม่มีสินค้าพร้อมขาย หรือร้านค้าปลีกต้องจัดเก็บสินค้ามากเกินความเหมาะสมเพื่อให้สามารถสั่งสินค้าในปริมาณขั้นต่ำได้ ทำให้สินค้าหมดอายุขณะจัดเก็บ ซึ่งบริษัทน้ำตาลต้องชดเชยค่าเสียหายดังกล่าว งานวิจัยนี้มีวัตถุประสงค์เพื่อพัฒนากระบวนการมาตรฐานในการขนส่งสินค้าแบบความร่วมมือระหว่างเจ้าของสินค้า อันเป็นเครื่องมือในการแก้ปัญหาด้านโซ่อุปทานระหว่างคู่ค้า โดยเก็บข้อมูลจริงจากกระบวนการทำงานที่พัฒนาขึ้นเป็นระยะเวลา 3 เดือน คือ การใช้รถขนส่งของบริษัทค้าปลีกที่ขนส่งสินค้าระหว่างศูนย์กระจายสินค้า เพื่อรับน้ำตาลหลังจากส่งสินค้าที่ร้านสาขาและนำน้ำตาลกลับไปยังศูนย์กระจายสินค้าแทนการส่งตรงจากโรงงานผู้ผลิตน้ำตาลไปยังร้านสาขาของผู้ค้าปลีกกระบวนการมาตรฐานสำหรับการขนส่งในรูปแบบความร่วมมือระหว่างเจ้าของสินค้าที่พัฒนาขึ้นนั้น ลดเวลาเฉลี่ยของเวลารวมในการเข้ารับสินค้าลงเหลือต่ำกว่า 3 ชั่วโมง โดยลดจำนวนรถที่ใช้เวลาเกิน 3 ชั่วโมงในการรับสินค้าลง 20% และลดต้นทุนการขนส่ง 65% ซึ่งการขนส่งสินค้าระหว่างโรงงานน้ำตาล และศูนย์กระจายสินค้าด้วยรูปแบบความร่วมมือระหว่างเจ้าของสินค้านั้น ทำให้ต้นทุนรวมในการกระจายสินค้าผ่านศูนย์กระจายสินค้าอยู่ในระดับที่สามารถบริหารให้เกิดการกระจายสินค้าผ่านช่องทางนี้ได้อย่างยั่งยืน
DOI: 10.14457/cu.the.2010.1649
title: นวัตกรรมสื่อโฆษณาอัจฉริยะผ่านโทรศัพท์เคลื่อนที่

description: การดำเนินธุรกิจให้บรรลุวัตถุประสงค์และเป้าหมาย กลยุทธ์ที่สำคัญประการหนึ่ง คือการนำเสนอข้อมูลสินค้าและบริการให้ถึงกลุ่มผู้บริโภคอย่างมีประสิทธิภาพ โดยคำนึงถึงการให้ความรู้ ความเข้าใจ และความน่าสนใจของสินค้าและบริการแก่ผู้บริโภคผ่านการโฆษณา การโฆษณาที่มีประสิทธิผลต้องทราบถึงความต้องการที่แท้จริงของผู้บริโภค วัตถุประสงค์ของงานวิจัยเพื่อสร้างนวัตกรรมสื่อโฆษณาอัจฉริยะผ่านโทรศัพท์เคลื่อนที่และศึกษาผลการยอมรับของผู้บริโภคในการใช้นวัตกรรมสื่อโฆษณา ที่ถูกออกแบบให้สามารถประเมินความต้องการที่แท้จริงของผู้บริโภคก่อนการนำเสนอข้อมูล พร้อมกับคัดเลือกข้อเสนอพิเศษที่ช่วยให้ผู้บริโภคสามารถประหยัดเวลาและค่าใช้จ่าย ขั้นตอนในการพัฒนานวัตกรรมบริการใหม่ทั้งหมด 8 ขั้นตอน ได้แก่ (1) วางแผนกลยุทธ์ ช่วยในการวางกลยุทธ์ทางการตลาดให้มีความเหมาะสม โดยใช้วิธีการแบ่งส่วนตลาด การเลือกตลาดเป้าหมาย และการกำหนดตำแหน่งบริการ (2) ระบุความต้องการของลูกค้า เป็นวิธีการศึกษาความต้องการของลูกค้า โดยใช้แบบสอบถาม 400 ชุด (3) ระบุข้อกำหนดทางเทคนิค เป็นวิธีการแปลงข้อมูลความต้องการของลูกค้ามาสู่การระบุขั้นตอนทางเทคนิคโดยอาศัยเทคนิค Quality Function Deployment (4) สังเคราะห์แนวคิด การสร้างแนวความคิดตามแนวทางวิศวกรรมคุณค่าทำให้เกิดการสร้างแนวความคิดทั้งหมด 27 แนวความคิด (5) คัดสรรและเลือกแนว ความคิด ใช้เทคนิค Pugh Matrix และ Weight Sum Method (6) ออกแบบขั้นตอนการทำงาน ได้แบบแผนจำลองต้นแบบนวัตกรรมบริการเพื่อใช้ในการพัฒนา (7) สร้างต้นแบบ ต้นแบบนวัตกรรมบริการ ที่ทำให้ผู้บริโภคสามารถสมัครใช้บริการได้ทุกที่ทุกเวลาและการวิเคราะห์พฤติกรรมของผู้บริโภค (8) ทดสอบบริการและการยอมรับของผู้บริโภค ผลการศึกษาพบว่าผู้บริโภคยอมรับการใช้ต้นแบบนวัตกรรมบริการ คิดเป็นร้อยละ 90 ผลที่ได้จากการทดสอบการยอมรับเป็นที่บ่งชี้ว่าการนำนวัตกรรมบริการออกสู่เชิงพาณิชย์มีความเป็นไปได้ที่จะประสบความสำเร็จอย่างสูง การประเมินโครงการโดยใช้มูลค่าปัจจุบันสุทธิที่ได้จากการลงทุน (NPV) เท่ากับ 207,381,157.89 บาท และอัตราผลตอบแทนที่แท้จริงจากการลงทุน (IRR) เท่ากับร้อยละ 123.82 แสดงให้เห็นว่าโครงการนี้สามารถลงทุนได้ จากการประเมินแผนการเงินมีจุดคุ้มทุน (break-even point) ภายใน 1 ปี ด้วยเงินลงทุนเริ่มต้นที่ 50,000,000 บาท
DOI: 10.14457/cu.the.2010.1650
title: แนวทางการออกแบบการใช้สอยแนวตั้งสำหรับอาคารชุดพักอาศัยขนาดเล็กระดับราคาปานกลางในเมือง

description: การศึกษาครั้งนี้มีวัตถุประสงค์ เพื่อศึกษาแนวทางการออกแบบการใช้สอยแนวตั้ง สำหรับอาคารชุดพักอาศัยขนาดเล็กระดับราคาปานกลาง โดยเลือกศึกษาห้องชุดพักอาศัยขนาดประมาณ 32 ตารางเมตร ระดับราคาประมาณ 2.5-3.0 ล้านบาทในเมือง เนื่องจากเป็นห้องขนาดเล็กที่เป็นปริมาณส่วนใหญ่ในตลาดและส่งผลต่อผู้บริโภคในสังคม โดยปัจจุบันการออกแบบอยู่บนพื้นฐานขั้นต่ำของกฎหมาย ทำให้ผู้ที่อยู่อาศัยมีพื้นที่ค่อนข้างจำกัด ผู้วิจัยจึงสนใจที่จะศึกษาแนวทางการออกแบบการใช้สอยรูปแบบอื่น ๆ โดยมุ่งเน้นศึกษาเพื่อแก้ปัญหาและพัฒนาเป็นแนวทางการใช้สอยพื้นที่ห้องชุดพักอาศัยให้มีประสิทธิภาพ การศึกษาครั้งนี้ใช้วิธีการศึกษาจากเอกสารที่เกี่ยวข้อง ได้แก่ กฎหมาย มาตรฐาน งานวิจัย และกรณีศึกษาที่เกี่ยวข้องทั้งในประเทศและต่างประเทศ พบว่ามีรูปแบบการใช้สอยแนวตั้งที่สามารถนำมาพัฒนาเป็นแนวทางการออกแบบได้ จึงนำมาสร้างเครื่องมือการวิจัย โดยการสร้างแบบจำลองด้านการออกแบบการใช้สอยแนวตั้งและแบบจำลองด้านราคาและมูลค่าที่เพิ่มขึ้น ผลการศึกษาด้านการออกแบบ จากกรณีศึกษา พบว่า แนวทางการออกแบบการใช้สอยแนวตั้ง 4 แนวทาง คือ (1) Vertical Design (2) Movable Furniture (3) Multiple-use-space (4) Stack Function โดยสามารถนำมาพัฒนาเป็นแบบจำลองได้ 5 แนวทาง คือ (1) สำหรับอาคารเดิม โดยการออกแบบภายในด้วย Movable Furniture (2) สำหรับอาคารสร้างใหม่ โดยเพิ่มความสูง 0.50 ม. บางส่วน สำหรับพื้นที่เก็บของและงานระบบ (3) สำหรับอาคารสร้างใหม่ โดยเพิ่มความสูง 0.05 ม.ทั้งห้อง สำหรับพื้นที่เก็บของ งานระบบ และพื้นที่ภูมิสถาปัตยกรรม (4) สำหรับอาคารสร้างใหม่ โดยเพิ่มความสูง 1.70 ม.บางส่วน สำหรับพื้นที่เก็บของ งานระบบ พื้นที่ภูมิสถาปัตยกรรม แลเพิ่มเฟอร์นิเจอร์ชั้นลอย (5) สำหรับอาคารสร้างใหม่ โดยเพิ่มความสูง 2.20 ม.ทั้งห้อง สำหรับพื้นที่เก็บของ งานระบบ พื้นที่ภูมิสถาปัตยกรรม และเพิ่มเฟอร์นิเจอร์ชั้นลอย ส่วนผลการศึกษาด้านราคาและมูลค่าที่เพิ่มขึ้นจากแบบจำลอง โดยการเทียบราคาและมูลค่าจากโครงการที่สร้างจริง พบว่า แบบจำลอง 1, 2 และ 3 ราคาเพิ่มขึ้นเพียงเล็กน้อยและมูลค่าเพิ่มขึ้นใกล้เคียงกัน ส่วนแบบจำลอง 4 และ 5 ราคาเพิ่มขึ้นเพียงเล็กน้อย แต่มูลค่าเพิ่มขึ้นแบบก้าวกระโดด เนื่องจากแบบจำลอง 4 และ 5 เป็นห้องชุดที่มีรูปแบบใหม่ สำหรับตลาดห้องชุดพักอาศัยในประเทศไทย สรุปผลการศึกษาจาก แนวทางการประยุกต์ใช้แบบจำลองสำหรับห้องชุดพักอาศัยในเมือง สำหรับประเทศไทย แบ่งเป็น 2 แนวทาง คือ (1) สำหรับอาคารเดิม คือ แบบจำลองที่ 1 สำหรับผู้อยู่อาศัยที่ต้องการปรับปรุงห้องชุด (2) สำหรับอาคารก่อสร้างใหม่ คือ แบบจำลอง 2, 3, 4 และ 5 สำหรับผู้ประกอบการ เพื่อพัฒนารูปแบบโครงการให้เพิ่มมูลค่ามากขึ้น
DOI: 10.14457/cu.the.2010.1651
title: ระบบคอมพิวเตอร์จัดการการทำงานเครื่องปรับอากาศแบบแยกส่วน : เครื่องมือสำหรับการบริหารทรัพยากรกายภาพ

description: อาคารราชการและอาคารการศึกษาของมหาวิทยาลัยรัฐ มักใช้ระบบปรับอากาศแบบแยกส่วน ซึ่งยากในการควบคุมการทำงานและมีค่าใช้จ่ายด้านพลังงานที่สูง เพื่อแก้ไขปัญหาในการควบคุมการทำงานของครื่องปรับอากาศแบบแยกส่วน จึงเกิดแนวคิดในการออกแบบและสร้างระบบควบคุมเครื่องปรับอากาศแยกส่วนกึ่งอัจฉริยะ (ระบบควบคุมฯ) ที่เหมาะสมสำหรับใช้งานในอาคารราชการและอาคารการศึกษาของมหาวิทยาลัยรัฐ การวิจัยนี้มีวัตถุประสงค์เพื่อศึกษาสภาพปัญหาการควบคุมการใช้งานของเครื่องปรับอากาศในปัจจุบัน ออกแบบและสร้างระบบควบคุมฯ เพื่อใช้ในแก้ไขปัญหาและปรับปรุงประสิทธิภาพการควบคุมการทำงานเครื่องปรับอากาศ รวมทั้งตรวจสอบประสิทธิภาพการควบคุมการทำงานของเครื่องปรับอากาศ ระบบควบคุมฯ ประกอบด้วย 2 ส่วนหลัก คือ Hardware (Thermostat ประสิทธิภาพสูง) และ Software (โปรแกรมคอมพิวเตอร์สำหรับตรวจสอบและควบคุมการทำงานเครื่องปรับอากาศผ่านทาง Thermostat ประสิทธิภาพสูง) การวิจัยนี้เป็นการวิจัยเชิงทดลอง (Experimental Research) โดยทดลองกับเครื่องปรับอากาศจำนวน 6 เครื่อง ในห้อง 208 209 และ 210 อาคารสถาปัตยกรรมศาสตร์ 1 คณะสถาปัตยกรรมศาสตร์ จุฬาลงกรณ์มหาวิทยาลัย แบ่งดำเนินการ 3 เฟส เฟสที่ 1ศึกษาสภาพปัญหาในปัจจุบัน เพื่อนำมาใช้เป็นแนวคิดในการออกแบบและสร้างระบบควบคุมฯ เฟสที่ 2 ทดลองติดตั้ง Thermostat ประสิทธิภาพสูง และเฟสที่ 3 ทดลองติดตั้งระบบควบคุมฯ โดยในทุกเฟสจะทำการตรวจสอบประสิทธิภาพของระบบควบคุมฯ ใน 4 หัวข้อคือ การใช้พลังงานไฟฟ้า (ติดตั้ง kWh มิเตอร์เพื่อเก็บข้อมูล) ผลต่างอุณหภูมิจริงการปรับอากาศกับค่าที่ตั้งไว้ที่ Thermostat (ติดตั้ง Temperature Data Logger เพื่อเก็บข้อมูล) ความถี่ในการปรับตั้ง Thermostat (ใช้แบบสำรวจเก็บข้อมูล) และความพึงพอใจอุณหภูมิการปรับอากาศ (ส่งแบบสอบถามเพื่อเก็บข้อมูล) เพื่อใช้พิสูจน์การแก้ไขปัญหาจากการควบคุมการทำงานของเครื่องปรับอากาศ ผลการวิจัยพบว่า เมื่อใช้ติดตั้งระบบควบคุมฯ แทน Thermostat แบบเดิม มีการใช้พลังงานไฟฟ้าลดลง 14.70% ต่อเครื่อง หรือลดลง 0.27 kWh/ชั่วโมง/เครื่อง ผลต่างอุณหภูมิจริงกับค่าที่ตั้งไว้ที่ Thermostat ลดลง 67.82% หรือลดลง 2.4°C/เครื่อง ความถี่ในการปรับตั้ง Thermostat ลดลง 100% หรือทำให้ไม่มีการปรับตั้ง Thermostat และความพึงพอใจอุณหภูมิการปรับอากาศเพิ่มขึ้น 18.90% จากผลการวิจัยสรุปได้ว่า การใช้งานระบบควบคุมฯ สามารถช่วยในการแก้ไขปัญหาการควบคุมการทำงานเครื่องปรับอากาศที่ใช้ในปัจจุบัน จากข้อพิสูจน์ในการทำให้การควบคุมการทำงานของเครื่องปรับอากาศประสิทธิภาพมีประสิทธิภาพที่ดีขึ้น
DOI: 10.14457/cu.the.2010.1652
title: หลักการวิเคราะห์ความเป็นไปได้ของโครงการปรับเปลี่ยนตึกแถวให้เป็นอาคารประกอบการโรงแรม ในกรุงเทพมหานคร

description: จากภาวะเศรษฐกิจโลกที่ชะลอตัว น้ำมันขึ้นราคา เงินบาทแข็งตัวส่งผลกระทบต่อธุรกิจท่องเที่ยวนักท่องเที่ยวส่วนใหญ่ลดค่าใช้จ่ายในการเดินทางท่องเที่ยวและพักโรงแรม กรุงเทพมหานครมีศักยภาพเป็นศูนย์กลางทางธุรกิจ และการท่องเที่ยวหลักของเมืองไทยได้รับผลกระทบโดยส่งให้รูปแบบของโรงแรมถูกปรับตามกระแสนิยมโรงแรมขนาดเล็ก ที่มีความมาตรฐานสิ่งอำนวยความสะดวกเทียบเคียงมาตรฐาน 3 ดาว ผู้ประกอบการโรงแรมเพิ่มขีดจำกัดความสามารถเพื่อช่วยให้ธุรกิจสามารถดำรงอยู่ได้ มีความคล่องตัวในการลงทุน เกิดเป็นแนวคิด “The Best Out Of Small Space” ที่ตั้งของโรงแรมจะอยู่ในบริเวณแหล่งธุรกิจ ท่องเที่ยวของกรุงเทพมหานครที่มีความสะดวกสบาย รวดเร็วในการเดินทางสู่สถานที่สำคัญด้วยรถไฟฟ้าบีทีเอส หรือ รถไฟฟ้าใต้ดิน แต่เนื่องจากทำเลในเมืองมีจำกัด มีสิ่งปลูกสร้างอยู่แล้ว จึงไม่มีที่ดินเปล่าให้พัฒนาโครงการ นักลงทุนจึงเลือกเอาตึกแถวมาปรับเปลี่ยนเป็นอาคารประกอบการโรงแรม เพราะนอกจากมีที่ตั้งอยู่ในย่านธุรกิจ ท่องเที่ยวแล้วยังลดต้นทุนการก่อสร้าง และลดระยะเวลาในการก่อสร้างโครงการซึ่งจำอำนวยผลด้านการเงิน ในการพัฒนาอสังหาริมทรัพย์เพื่อเป็นโรงแรม จำเป็น ต้องมีการศึกษาความเป็นไปได้ของโครงการก่อนการลงทุน ทั้งทางด้านการตลาด ด้านเทคนิค ด้านการเงินการลงทุน และด้านบริหารจัดการ เพื่อประเมิน ผลตอบแทนที่คุ้มค่าต่อการลงทุนโครงการเป็นไปตามเป้าหมายที่ตั้งไว้ จึงเป็นประเด็นที่น่าศึกษาที่น่าศึกษาว่า ตึกแถวลักษณะใดที่สามารถปรับเปลี่ยนเป็นโรงแรมได้ และมีการศึกษาความเป็นไปได้อย่างไร และมีแนวทางการดำเนินโครงการอย่างไร วิธีการศึกษาโดยการสำรวจ และสัมภาษณ์เจ้าของ, ผู้บริหารโรงแรม, ผู้จัดการโรงแรมที่เป็นกลุ่มตัวอย่างที่ นำมาวิเคราะห์ตามทฤษฏีการศึกษาความเป็นไปได้ของโครงการและแนวความคิดอื่นที่เกี่ยวข้อง และสรุปผลการศึกษาได้ว่าตึกแถวที่มีความเหมาะสมกับการปรับเปลี่ยนต้องเป็นตึกแถวที่มีขนาด 2 คูหา ขึ้นไป ความกว้างคูหาโดยทั่วไป ประมาณ 4 เมตรหรือมากกว่า มีความลึก 12 – 16 เมตร จำนวนชั้นที่เหมาะสม 4 ชั้นขึ้นไปและมีดาดฟ้า มีอายุอาคารคงเหลือมากว่าระยะเวลาโครงการ โรงแรมควรตั้งอยู่ในบริเวณแหล่งกิจกรรมของกลุ่มเป้าหมายโครงการ ที่ตั้งอาคารอยู่ใกล้รถไฟฟ้าบีทีเอส หรือรถไฟฟ้าใต้ดินคือไม่ห่างเกิน 600 เมตรหรือหากโรงแรมอยู่ไกลกว่า จะมีรถรับส่งไปยังสถานีรถไฟฟ้า ขนาดของห้องพัก 18 – 22 ตร.ม.และเพิ่มพื้นที่อาคารขึ้นด้วยการต่อเติมดาดฟ้า ชั้นลอย หรือกันสาดอาคาร ย้ายบันไดเพื่อปรับการสัญจรในอาคาร ในการปรับเปลี่ยนและการต่อเติมอาคารนั้นเป็นไปตามกฎหมายควบคุมอาคารประเภทอาคารพณิชย์พักอาศัย สำหรับระบบความปลอดภัยในอาคารที่เตรียมไว้ ประกอบด้วยสัญญาณเตือนเมื่อเกิดเพลิงไม้ และเครื่องดับเพลิงมือถือ และระบบทางหนีไฟรวมถึงป้ายบอกทางหนีไฟ และผู้ลงทุนต้องวิเคราะห์ทางด้านการตลาดควบคู่ไปด้วย ได้แก่ กลุ่มลูกค้าเป้าหมายโครงการคือนักท่องเที่ยว หรือนักธุรกิจ นักท่องเที่ยวประเภท MICE ที่ต้องการความสะดวกในการเดินทาง และวิเคราะห์คู่แข่ง เพื่อกำหนดรูปแบบของโรงแรม และประเภทห้องพัก และกำหนดราคา ด้านการเงิน ตัวแปรหลัก คือ ต้นทุนในโครงการ ซึ่งค่าการลงทุนด้านอาคารและที่ดิน ได้แก่การเช่าระยะสั้น, การเช่าระยะยาว การซื้ออาคาร และเป็นเจ้าของอาคารเดิมซึ่งจะต่างกันที่จำนวนและรูปแบบเงินลงทุน และตัวแปรค่าปรับปรุง ตบแต่งอาคาร ด้านการบริหารจัดการส่วนใหญ่ เป็นโครงการขนาดเล็กเจ้าของโครงการบริหารเอง มีจำนวนพนักงาน 10 คนเป็นอย่างต่ำขึ้นอยู่กับจำนวนห้องพัก การวางแผนด้านการบริหารเป็นการวางแผนด้านการใช้พื้นที่ และเพื่อเป็นแนวทางในการดำเนินโครงการในอนาคต
DOI: 10.14457/cu.the.2010.1654
title: ศิลปะสื่อการแสดงสดในประเทศไทย

description: "ศิลปะสื่อการแสดงสดในประเทศไทย" เป็นการศึกษาเชิงประวัติและพัฒนาการ ผลงานของศิลปิน และการศึกษาบทบาทหน้าที่ของศิลปะดังกล่าวในสังคมไทย โดยใช้ทฤษฎีสัญวิทยา (Semiology) เป็นเครื่องมือในการวิเคราะห์และถอดรหัสความหมาย จากการศึกษาพบว่าได้มีการเริ่มต้นและพัฒนาขึ้นเมื่อประมาณ 30 กว่าปี ที่แล้ว พัฒนาการดังกล่าวเป็นไปอย่างก้าวกระโดด ไม่ต่อเนื่อง จวบจนกระทั่งประมาณ พ.ศ. 2527 จึงได้ มีกิจกรรมและผลงานศิลปะที่พัฒนาต่อเนื่องเป็นรูปธรรมขึ้น อีกทั้งสังคมเป็นตัวกำหนดเนื้อหาและรูปแบบผลงานของศิลปิน จากข้อมูลของกลุ่มประชากรที่ศึกษา ทำให้พบว่ามีทั้งศิลปิน ที่เสนอประเด็นความเป็นปัจเจกชนส่วนตัว ประเด็นการเมือง และสังคมโดยที่ศิลปินมีการเลือกใช้สัญญะในการสื่อความหมายประเด็นของตนได้อย่างชัดเจนสอดคล้องกับแนวความคิดของตนทำให้ปัจจุบันนี้ศิลปะสื่อการแสดงสดของไทยเป็นศิลปะทางเลือก ที่แสวงหาแนวทางการสร้างสรรค์ใหม่ๆ อยู่เสมอ
DOI: 10.14457/cu.the.2010.1655
title: แนวทางการพัฒนาจริยธรรมของมัคคุเทศก์

description: การวิจัยครั้งนี้มีวัตถุประสงค์เพื่อศึกษาความคิดเห็นของนักท่องเที่ยว มัคคุเทศก์ดีเด่น และผู้ประกอบการธุรกิจนำเที่ยวที่มีต่อคุณลักษณะที่พึงประสงค์ของมัคคุเทศก์และองค์ประกอบด้านจริยธรรมของมัคคุเทศก์ และแนวทางการพัฒนาจริยธรรมของมัคคุเทศก์ ใช้แบบสอบถามกับกลุ่มตัวอย่างนักท่องเที่ยวชาวไทยที่พำนักอยู่ในกรุงเทพมหานคร จำนวน 400 คน วิเคราะห์ข้อมูล โดยใช้ความถี่ ร้อยละ ค่าเฉลี่ย ส่วนเบี่ยงเบนมาตรฐาน และใช้แบบสัมภาษณ์แบบกึ่งโครงสร้างกับมัคคุเทศก์ดีเด่นและผู้ประกอบการธุรกิจนำเที่ยว รวมจำนวน 20 คน โดยวิเคราะห์เนื้อหาแล้วนำมาเรียบเรียงเชิงอภิปราย ผลการวิจัยพบว่า นักท่องเที่ยวมีความคิดเห็นว่ามัคคุเทศก์ควรมีคุณลักษณะที่พึงประสงค์อยู่ในระดับมาก โดยด้านมนุษยสัมพันธ์ ด้านบุคลิกภาพ และด้านศิลปะในการพูด มีค่าเฉลี่ยสูงสุด และมีความคิดเห็นว่ามัคคุเทศก์ควรมีองค์ประกอบด้านจริยธรรมอยู่ในระดับมากที่สุด โดยการบริหารจัดการรายการนำเที่ยว ความรับผิดชอบและเอาใจใส่ในการปฏิบัติหน้าที่ และความซื่อสัตย์สุจริต มีค่าเฉลี่ยสูงสุด ในส่วนของมัคคุเทศก์ดีเด่นและผู้ประกอบการเห็นว่า มัคคุเทศก์ควรมีความรู้ มีบุคลิกภาพดี มีความซื่อสัตย์ โดยองค์กรที่เกี่ยวข้องต้องร่วมมือและประสานงานกันอย่างเข้มแข็ง ลงโทษมัคคุเทศก์ที่กระทำผิดอย่างจริงจัง ออกกฎข้อบังคับการเข้าอบรมจริยธรรมของมัคคุเทศก์ ควรมีการคัดเลือกผู้เรียนมัคคุเทศก์และทดสอบก่อนเรียนจบ ผู้สอนควรเน้นย้ำคุณธรรมจริยธรรมกับผู้เรียน ผู้ประกอบการและมัคคุเทศก์รุ่นพี่ควรประพฤติตนเป็นแบบอย่างที่ดี แนวทางในการพัฒนาจริยธรรมของมัคคุเทศก์ 1) ควรแก้ไขนโยบายการผลิตและการควบคุมคุณภาพมัคคุเทศก์ 2) ควรจัดทำฐานข้อมูลที่เกี่ยวข้องกับมัคคุเทศก์ (Data base) 3) ควรสร้างเน็ตเวิร์คเครือข่ายธุรกิจท่องเที่ยวที่ชัดเจน 4) บริษัทนำเที่ยวควรมีส่วนช่วยในการพัฒนามัคคุเทศก์ในทุกๆ ด้าน 5) ควรส่งเสริมให้มัคคุเทศก์พัฒนาด้านจริยธรรมควบคู่ไปกับด้านความรู้ เพื่อพัฒนาศักยภาพของมัคคุเทศก์อย่างยั่งยืน
DOI: 10.14457/cu.the.2010.1656
title: แนวทางการพัฒนาหลักสูตรท้องถิ่นกลุ่มสาระการเรียนรู้ศิลปะ เรื่อง การทอผ้าลายตาจัก สำหรับนักเรียนมัธยมศึกษาปีที่ 3 จังหวัดกาญจนบุรี

description: ศึกษาสภาพและขั้นตอนพื้นฐานของการจัดหลักสูตรท้องถิ่นกลุ่มสาระการเรียนรู้ศิลปะ และเพื่อเป็นแนวทางในการพัฒนาหลักสูตรท้องถิ่นกลุ่มสาระการเรียนรู้ศิลปะเรื่อง การทอผ้าลายตาจัก สำหรับนักเรียนมัธยมศึกษาปีที่ 3 ในด้านการกำหนดวัตถุประสงค์ เนื้อหา กิจกรรมการเรียนการสอนและสื่อการเรียนรู้ และการวัดการประเมินผล ประชากรและกลุ่มตัวอย่างที่ใช้ในการวิจัยประกอบด้วย ครูผู้สอนวิชาศิลปศึกษาด้านทัศนศิลป์ในโรงเรียนมัธยมศึกษาจังหวัดกาญจนบุรี จำนวน 33 คน ผู้อำนวยการโรงเรียนมัธยมศึกษาในจังหวัดกาญจนบุรี จำนวน 33 คน ศึกษานิเทศก์ด้านการนิเทศและติดตามผลกลุ่มสาระศิลปะด้านทัศนศิลป์ และด้านการนิเทศและติดตามผลทางด้านหลักสูตร ในโรงเรียนมัธยมสังกัดสำนักงานการศึกษาจังหวัดกาญจนบุรี จำนวน 11 คน รวมถึงผู้ผลิตผ้าทอลายตาจักเป็นอาชีพ จำนวน 15 คน เครื่องมือที่ใช้ในการวิจัยคือ แบบสอบถามและแบบสัมภาษณ์ วิเคราะห์ข้อมูลโดยการหาค่าร้อยละ ค่าเฉลี่ย ส่วนเบี่ยงเบนมาตรฐาน และวิเคราะห์เนื้อหา ผลการวิจัยพบว่า ในด้านสภาพปัญหาในการจัดการเรียนการสอนโดยทั่วไป ครูผู้สอนไม่มีประสบการณ์การทอผ้าลายตาจัก และโรงเรียนไม่มีงบประมาณในการสนับสนุนอุปกรณ์การทอผ้า ในด้านความคิดเห็นของผู้ที่มีส่วนเกี่ยวข้องในการจัดการศึกษามีความเห็นเกี่ยวกับหลักสูตรท้องถิ่นกลุ่มสาระการเรียนรู้ศิลปะ เรื่องการทอผ้าลายตาจัก อยู่ในระดับเห็นด้วยมาก สรุปผลได้ดังนี้ 1) การกำหนดวัตถุประสงค์ ได้แก่ ศึกษาวิธีการทอผ้าลายตาจักจากปราชญ์ชาวบ้าน ช่างทอผ้าหรือผู้รู้เรื่องการทอผ้าลายตาจักภายในชุมชนและท้องถิ่น รวมทั้งสามารถนำทักษะเทคนิคทางด้านศิลปะเช่นการออกแบบมาใช้ในการตกแต่งผ้าทอลายตาจักของตน พร้อมทั้งนำเสนอผลงานตามแนวคิดของตนเองได้อย่างอิสระ 2) การกำหนดเนื้อหาสาระ ในเรื่องความสำคัญ คุณค่า ประโยชน์และหน้าที่ใช้สอยของผ้าทอลายตาจักที่มีต่อชุมชนในอดีตจนถึงปัจจุบัน เช่น ด้านสังคม วัฒนธรรม เศรษฐกิจและชีวิตประจำวัน เป็นต้น 3) การกำหนดกิจกรรมและสื่อการเรียนรู้ ได้แก่ วิเคราะห์ตัวอย่างผ้าทอลายตาจักทั่วไปและผ้าทอลายตาจักที่คัดสรรแล้ว และ 4) การประเมินผล ผู้เรียนสามารถอธิบายประเภท คุณค่า ประโยชน์หน้าที่ใช้สอยของผ้าทอลายตาจักได้ ข้อเสนอแนะสำหรับการวิจัยคือ 1) ควรมีการวิจัยถึงคติความเชื่อที่แฝงอยู่ในการสร้างสรรค์ศิลปะพื้นบ้าน และภูมิปัญญาทางด้านศิลปะประเภทต่างๆ 2) ควรมีการวิจัยถึงความสัมพันธ์ของภูมิปัญญาท้องถิ่นกับความร่วมมือกันของผู้จัดการศึกษาและบุคคลในชุมชน 3) ควรมีการวิจัยเกี่ยวกับการพัฒนาหลักสูตรจากภูมิปัญญาท้องถิ่นทางด้านศิลปะ ในทุกระดับการศึกษา 4) ควรมีการวิจัยถึงสภาพปัญหาและแนวทางในการอนุรักษ์ศิลปะท้องถิ่นทั้งในระดับจังหวัดและในระดับชาติ